CELEX: 32021D1895
Language: lv
Date: 2021-10-28 00:00:00
Title: Komisijas Īstenošanas lēmums (ES) 2021/1895 (2021. gada 28. oktobris), ar ko nolūkā atvieglot tiesības brīvi pārvietoties Savienībā nosaka Lielbritānijas un Ziemeļīrijas Apvienotās Karalistes izdoto Covid-19 sertifikātu līdzvērtīgumu sertifikātiem, kuri izdoti saskaņā ar Eiropas Parlamenta un Padomes Regulu (ES) 2021/953 (Dokuments attiecas uz EEZ)

29.10.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 384/112
               
            
         KOMISIJAS ĪSTENOŠANAS LĒMUMS (ES) 2021/1895
         (2021. gada 28. oktobris),
         ar ko nolūkā atvieglot tiesības brīvi pārvietoties Savienībā nosaka Lielbritānijas un Ziemeļīrijas Apvienotās Karalistes izdoto Covid-19 sertifikātu līdzvērtīgumu sertifikātiem, kuri izdoti saskaņā ar Eiropas Parlamenta un Padomes Regulu (ES) 2021/953
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2021/953 (2021. gada 14. jūnijs) par sadarbspējīgu Covid-19 vakcinācijas, testa un pārslimošanas sertifikātu (ES digitālais Covid sertifikāts) izdošanas, verifikācijas un akceptēšanas satvaru nolūkā atvieglot brīvu pārvietošanos Covid-19 pandēmijas laikā (1), un jo īpaši tās 8. panta 2. punktu,
         tā kā:
         
                     (1)
                  
                  
                     Ar Regulu (ES) 2021/953 tiek noteiks Covid-19 vakcinācijas, testa un pārslimošanas sertifikātu izdošanas, verifikācijas un akceptēšanas satvars (“ES digitālais Covid sertifikāts”), lai atvieglotu sertifikāta turētāju tiesību uz brīvu pārvietošanos izmantošanu Covid-19 pandēmijas laikā. Minētā regula arī palīdz atvieglot to brīvas pārvietošanās ierobežojumu pakāpenisku un koordinētu atcelšanu, kurus dalībvalstis ieviesušas saskaņā ar Savienības tiesību aktiem, lai ierobežotu SARS-CoV-2 izplatīšanos.
                  
               
                     (2)
                  
                  
                     Regula (ES) 2021/953 ļauj akceptēt Covid-19 sertifikātus, ko trešās valstis izdevušas Savienības pilsoņiem un viņu ģimenes locekļiem, ja Komisija konstatē, ka minētie Covid-19 sertifikāti ir izdoti saskaņā ar standartiem, kas uzskatāmi par līdzvērtīgiem tiem, kuri noteikti saskaņā ar šo regulu. Turklāt saskaņā ar Eiropas Parlamenta un Padomes Regulu (ES) 2021/954 (2) dalībvalstīm ir jāpiemēro Regulā (ES) 2021/953 paredzētie noteikumi attiecībā uz trešo valstu valstspiederīgajiem, uz kuriem neattiecas minētās regulas darbības joma, bet kuri likumīgi uzturas vai dzīvo to teritorijā un kuriem ir tiesības ceļot uz citām dalībvalstīm saskaņā ar Savienības tiesību aktiem. Tāpēc visi šā lēmuma konstatējumi par līdzvērtību būtu jāpiemēro Covid-19 vakcinācijas, testa un pārslimošanas sertifikātiem, ko Lielbritānijas un Ziemeļīrijas Apvienotā Karaliste izdod Savienības pilsoņiem un viņu ģimenes locekļiem. Līdzīgi, pamatojoties uz Regulu (ES) 2021/954, šādi konstatējumi par līdzvērtību arī būtu jāattiecina uz Covid-19 vakcinācijas, testa un pārslimošanas sertifikātiem, ko Lielbritānijas un Ziemeļīrijas Apvienotā Karaliste izdod trešo valstu valstspiederīgajiem, kuri likumīgi uzturas vai dzīvo dalībvalstu teritorijā saskaņā ar minētajā regulā paredzētajiem nosacījumiem.
                  
               
                     (3)
                  
                  
                     Lielbritānijas un Ziemeļīrijas Apvienotā Karaliste 2021. gada 28. jūlijā sniedza Komisijai informāciju par sadarbspējīgu Covid-19 vakcinācijas, testa un pārslimošanas sertifikātu izdošanu saskaņā ar sistēmu, kuras nosaukums ir UK COVID Certificates. Šī sistēma ietver četrus komponentus Anglijai, Velsai un Menas Salai; Džērsijai un Gērnsijai; Skotijai un Ziemeļīrijai attiecīgi ar nosaukumiem Covid Pass, 2D Barcode API, NHS Scotland Covid Status un COVIDCert. Lielbritānijas un Ziemeļīrijas Apvienotā Karaliste informēja Komisiju, ka tā uzskata, ka tās Covid-19 sertifikāti tiek izdoti saskaņā ar standartu un tehnoloģisku sistēmu, kas ir sadarbspējīga ar uzticamības satvaru, kas izveidots ar Regulu (ES) 2021/953 un kas ļauj verificēt sertifikātu autentiskumu, derīgumu un integritāti. Šajā sakarā Lielbritānijas un Ziemeļīrijas Apvienotā Karaliste informēja Komisiju, ka Covid-19 sertifikātos, ko izdevusi Lielbritānijas un Ziemeļīrijas Apvienotā Karaliste saskaņā ar sistēmu UK COVID Certificates, ir ietverti dati, kas izklāstīti Regulas (ES) 2021/953 pielikumā.
                  
               
                     (4)
                  
                  
                     Lielbritānijas un Ziemeļīrijas Apvienotā Karaliste informēja Komisiju arī par to, ka tā akceptē vakcinācijas sertifikātus, ko dalībvalstis un EEZ valstis izdevušas saskaņā ar Regulu (ES) 2021/953. Turklāt Lielbritānijas un Ziemeļīrijas Apvienotā Karaliste informēja Komisiju, ka tā pret ES digitālo Covid vakcinācijas un pārslimošanas sertifikātu turētājiem izturēsies tāpat kā pret Lielbritānijas un Ziemeļīrijas Apvienotās Karalistes izdotu vakcinācijas, pārslimošanas un testa sertifikātu turētājiem. Lielbritānijas un Ziemeļīrijas Apvienotā Karaliste norādīja, ka visi ceļotāji, kas ir pilnībā vakcinēti ar Apvienotajā Karalistē atzītu vakcīnu vai ar vakcīnu, kura saņēmusi ES mēroga atļauju, ir atbrīvoti no karantīnas un no prasības veikt testu astotajā dienā, ja viņi ierodas no valstīm, kas klasificētas ar kodu “dzeltens” (amber) atkarībā no epidemioloģiskās situācijas attiecīgajā valstī. Lielbritānijas un Ziemeļīrijas Apvienotā Karaliste arī norādīja, ka negatīvs testa rezultāts un pēc pozitīva testa iegūtā dabiskā imunitāte nav daļa no tās politikas atbrīvot cilvēkus no karantīnas.
                  
               
                     (5)
                  
                  
                     Pēc Lielbritānijas un Ziemeļīrijas Apvienotā Karalistes pieprasījuma Komisija 2021. gada 4. oktobrī veica tehniskus testus, kas apliecināja, ka Covid-19 vakcinācijas, testa un pārslimošanas sertifikāti, ko Lielbritānijas un Ziemeļīrijas Apvienotā Karaliste izdevusi saskaņā ar sistēmu UK COVID Certificates, ka katrs no šiem komponentiem ir sadarbspējīgs ar uzticamības satvaru, kas izveidots ar Regulu (ES) 2021/953, un ļauj verificēt šo sertifikātu autentiskumu, derīgumu un integritāti. Komisija arī apstiprināja, ka Covid-19 vakcinācijas, testa un pārslimošanas sertifikātos, ko Lielbritānijas un Ziemeļīrijas Apvienotā Karaliste izdevusi saskaņā ar katru komponentu sistēmā UK COVID Certificates, ir ietverti vajadzīgie dati. Komisijas vērtējumu apstiprināja papildu paziņojums, ko Lielbritānijas un Ziemeļīrijas Apvienotā Karaliste iesniedza 2021. gada 14. oktobrī.
                  
               
                     (6)
                  
                  
                     Turklāt Lielbritānijas un Ziemeļīrijas Apvienotā Karaliste informēja Komisiju, ka tā izdod sadarbspējīgus vakcinācijas sertifikātus Covid-19 vakcīnām. Šo vakcīnu vidū pašlaik ir Comirnaty, Covid-19 Vaccine Janssen, Spikevax un Vaxzevria. Lielbritānijas un Ziemeļīrijas Apvienotā Karaliste turklāt norādīja, ka tā izsniedz vakcinācijas sertifikātus kandidātvakcīnu, kurām šobrīd tiek veikti klīniskie izmēģinājumi, dalībniekiem, kuri ir saņēmuši šīs kandidātvakcīnas. Pašlaik tas attiecas uz kandidātvakcīnu, ko izstrādā Novavax CZ AS.
                  
               
                     (7)
                  
                  
                     Lielbritānijas un Ziemeļīrijas Apvienotā Karaliste arī informēja Komisiju, ka tā izdos sadarbspējīgus testa sertifikātus tikai nukleīnskābes amplifikācijas testiem, bet ne ātrajiem antigēna testiem.
                  
               
                     (8)
                  
                  
                     Turklāt Lielbritānijas un Ziemeļīrijas Apvienotā Karaliste informēja Komisiju, ka tā izdod sadarbspējīgus pārslimošanas sertifikātus. Šie sertifikāti ir derīgi ne ilgāk kā 180 dienas pēc pirmā pozitīvā testa datuma.
                  
               
                     (9)
                  
                  
                     Turklāt Lielbritānijas un Ziemeļīrijas Apvienotā Karaliste informēja Komisiju, ka tad, kad verificētāji Lielbritānijas un Ziemeļīrijas Apvienotajā Karalistē verificē sertifikātus, tajos iekļautie persondati tiks apstrādāti tikai, lai verificētu un apstiprinātu turētāja vakcināciju, testa rezultātus vai pārslimošanas statusu, un pēc tam tos neglabās.
                  
               
                     (10)
                  
                  
                     Tādējādi ir izpildīti nepieciešamie elementi, lai konstatētu, ka Covid-19 sertifikāti, ko Lielbritānijas un Ziemeļīrijas Apvienotā Karaliste izdevusi saskaņā ar sistēmu UK COVID Certificates, ir uzskatāmi par līdzvērtīgiem tiem sertifikātiem, kas izdoti saskaņā ar Regulu (ES) 2021/953.
                  
               
                     (11)
                  
                  
                     Tādēļ Covid-19 sertifikāti, kurus Lielbritānijas un Ziemeļīrijas Apvienotā Karaliste izdevusi saskaņā ar sistēmu UK COVID Certificates, būtu jāakceptē saskaņā ar nosacījumiem, kas minēti Regulas (ES) 2021/953 5. panta 5. punktā, 6. panta 5. punktā un 7. panta 8. punktā.
                  
               
                     (12)
                  
                  
                     Lai šo lēmumu varētu īstenot, Lielbritānijas un Ziemeļīrijas Apvienotajai Karalistei vajadzētu būt savienotai ar ES digitālā Covid sertifikāta uzticamības satvaru, kas izveidots ar Regulu (ES) 2021/953.
                  
               
                     (13)
                  
                  
                     Lai aizsargātu Savienības intereses, jo īpaši sabiedrības veselības jomā, Komisija var izmantot savas pilnvaras, lai apturētu vai izbeigtu šā lēmuma piemērošanu, ja vairs netiek izpildīti Regulas (ES) 2021/953 8. panta 2. punktā paredzētie nosacījumi.
                  
               
                     (14)
                  
                  
                     Lai iespējami drīz Lielbritānijas un Ziemeļīrijas Apvienoto Karalisti varētu savienot ar ES digitālā Covid sertifikāta uzticamības satvaru, kas izveidots ar Regulu (ES) 2021/953, šim lēmumam būtu jāstājas spēkā dienā, kad to publicē Eiropas Savienības Oficiālajā Vēstnesī.
                  
               
                     (15)
                  
                  
                     Šajā lēmumā paredzētie pasākumi ir saskaņā ar atzinumu, ko sniegusi komiteja, kura izveidota ar Regulas (ES) 2021/953 14. pantu,
                  
               IR PIEŅĒMUSI ŠO LĒMUMU.
         
            1. pants
            Lai atvieglotu tiesības brīvi pārvietoties Savienībā, Covid-19 vakcinācijas, testa un pārslimošanas sertifikātus, ko Lielbritānijas un Ziemeļīrijas Apvienotā Karaliste izdevusi saskaņā ar sistēmu UK COVID Certificates, uzskata par līdzvērtīgiem tiem sertifikātiem, kas izdoti saskaņā ar Regulu (ES) 2021/953.
         
         
            2. pants
            Lielbritānijas un Ziemeļīrijas Apvienotā Karaliste ir savienota ar ES digitālā Covid sertifikāta uzticamības satvaru, kas izveidots ar Regulu (ES) 2021/953.
         
         
            3. pants
            Šis lēmums stājas spēkā dienā, kad to publicē Eiropas Savienības Oficiālajā Vēstnesī.
         
         
            Briselē, 2021. gada 28. oktobrī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 211, 15.6.2021., 1. lpp.
         
         
            (2)  Eiropas Parlamenta un Padomes Regula (ES) 2021/954 (2021. gada 14. jūnijs) par sadarbspējīgu Covid-19 vakcinācijas, testa un pārslimošanas sertifikātu (ES digitālais Covid sertifikāts) izdošanas, verifikācijas un akceptēšanas satvaru attiecībā uz trešo valstu valstspiederīgajiem, kas Covid-19 pandēmijas laikā likumīgi uzturas vai dzīvo dalībvalstu teritorijā (OV L 211, 15.6.2021., 24. lpp.)